བོད་ཀྱི་ལི་ཐོ་དེ་ཡང་དུས་ནམ་གྱི་ཚེ་དར་ཞེ་ན།སྐར་རྩིས་ཀྱི་གཞུང་དར་བ་ནས་ངོས་འཛིན་བྱེད་ཀྱིན་ཡོད།འོན་ཀྱང་ལི་ཐོ་དེ་ཐོག་མར་འདོན་སྤེལ་གནང་སྐབས་ལག་བྲིས་མ་འགའ་རེ་མ་གཏོགས་མེད་པས་དར་ཁྱབ་དེ་ཙམ་མ་བྱུང་།ཆོས་རྒྱལ་ཁྲི་སྲོང་ལྡེའུ་བཙན་གྱི་སྐབས་སུ་རྒྱ་ནག་ནས་རྩིས་ཀྱི་སློབ་དཔོན་དུ་ཧུར་ནག་པོ་བོད་དུ་ཐེངས་འགའ་ཕེབས་ཏེ།སྔ་རབས་བོད་པའི་བརྩི་སྲོལ་གྱི་སྟེང་མ་ཧཱ་ཙི་ནའི་ལུགས་ཀྱི་ཧྭང་ལི་བརྩི་བའི་སྲོལ་ཡང་ཆགས།དེ་རྗེས་ལོ་ཆེན་བཻ་རོ་ཙ་ནས་རྒྱ་གར་ནས་སྨན་རྩིས་གཉིས་ཀྱི་གཞུང་ཁ་ཤས་བསྒྱུར།གཡུ་ཐོག་ཡོན་ཏན་མགོན་པོས་སྤྱི་ལོ༧༦༢ལོར་ཀོང་པོ་སྨན་ལུང་དུ་གསོ་རིག་སློབ་གྲྭ་གསར་དུ་བཙུགས་ཏེ་སྨན་རྩིས་ལ་མཁས་པའི་བུ་སློབ་མང་པོ་སྐྱེད་སྲིང་གནང་བ་དང་།སྐར་རྩིས་རི་བོ་རྡུལ་འབེབས།ནག་རྩིས་འཁོར་འདས་གཏན་འབེབས་སོགས་བརྩམས་ནས་རྩིས་ཀྱི་རིག་པ་འདི་དར་རྒྱས་བྱུང་།གནའ་བོའི་བོད་ཀྱི་ལི་ཐོ་དེ་ལ་ཡང་ཡི་གེ་ཤེས་པ་དང་།མི་ཤེས་པ་ཚང་མས་ལྟ་ཐུབ་པའི་དགེ་མཚན་ཡོད་པར་མངོན་ཏེ།ཉེ་སྔོན་ཀྲུང་གོ་སྤྱི་ཚོགས་ཚན་རིག་ཁང་གིས་ཁམས་རྨུ་གླིང་གི་ཡུལ་ནས་ལོ་ངོ་སྟོང་ཕྲག་ལ་ཉེ་བའི་ལོ་རྒྱུས་ཀྱི་རང་བཞིན་ལྡན་པའི་བོད་ཀྱི་ལི་ཐོ་རྙིང་བ་ཞིག་པེ་ཅིན་དུ་ཁྱེར་ཡོང་སྟེ་ཨ་མེ་རི་ཀའི་མཁས་པ་ཆེན་པོ་མ་ཁོལ་ཟ་སོ༼༽ལ་ཕུལ་ནས་ཞིབ་འཇུག་བྱས་ཚེ།དེ་ནི་གནའ་བོའི་བོད་ཀྱི་དཔེ་མཚོན་རི་མོ་ཅན་གྱི་ལི་ཐོ་ཡིན་ཞེས་ཐག་གཅོད་གནང་ཡོད།དེའི་ནང་དུ་གཟའ་སྐར།སྤར་སྨེ།དུས་ཚོད།ཉི་ཁམས།ཟླ་ཁམས་སོགས་ཡོད་ཚད་དཔེ་རིས་ཀྱིས་མཚོན་པར་བྱེད་ཅིང་།འབྱུང་ཁམས་སོ་སོ་ཡང་ཁ་དོག་མི་འདྲ་བའི་སྒོ་ནས་མཚོན་ཡོད།ལྷག་པར་དུ་རིག་པ་འདི་ཉིད་བོད་ཀྱི་ཆོས་དང་རིག་གནས་ཁྲོད་དར་ཁྱབ་ཆེ་བའི་ལོ་ངོ་སྟོང་ཕྲག་བཞི་ལྔ་ལྷག་གི་ལོ་རྒྱུས་ལྡན་ནོ།།